Worcester F 80 Distinctiones

194 Penitencia Circa penitentiam nota

Penitencia.[[1]](#footnote-1) Circa penitentiam nota eius partes integrales, eius artes virtuales, eius laudes figurales.

¶ Comparatur nempe penitentia tribus rebus. Est enim sicut aqua contra canes, sicut clamor contra fures, sicut arma contra hostes.

¶ De primo, nota quod aqua calida eicit canem de coquina, sicut aqua lacrimarum demonem de anima. In cuius figura dicitur, Gen. 36[:24] quod *Ana[[2]](#footnote-2) inuenit* primo *aquas calidas in* deserto. Expone ibi, vnde Ambrosius, lacrime lauant delictum, quod pudor est voce confiteri.

¶ Item, penitens comparatur arbori cuius radix est contricio, frondes confessio, flores deuotio,[[3]](#footnote-3) fructus operatio huiusmodi gratie diffusio.

¶ Secundo penitentia est sicut clamor contra fures quantum ad confessionem. In cuius figura, dicitur 1 Macc. 3[:6]: Quod *Timore* Jude qui interpretur confessio *repulsi sunt inimici*.

¶ Tercio, penitencia est sicut arma contra hostes quantum ad satisfaccionem, 2 Cor. 10[:4]: *Arma militiæ nostræ non sunt carnalia*. De elemosina dicitur, Eccli. 29[:16-17]: *Super scutum potentis et super lanceam pugnabit adversus.*

¶ Item penitentia est turbatiam ad instar maris. Alioquin non emitteret a se invidicias. Vnde sicut ibi dicitur, [Lam. 2:13]: *Magna est velut mare contricio tua*. Item accensiua ad instar ignis quia educit fumum contricionis de viridibus lingnis, id est, peccatoribus, Psal. [118:136]: *Exitus aquarum deduxerunt oculi mei*. Sed sicut lingna viridia forcius ardent cum accenduntur sic peccatores cum penitent forcius diligunt, Luc. 7[:47]: *Cui* multum *dimittitur* multum *diligit*. Sed multi non inuenit *ignem,* *sed aquam crassam*

/fol. 284ra/

sicut dicitur 2 Mach. 1[:20]. Qui videlicet non recolunt vitam pristinam ad conterendum sed ad delectandum.

¶ Tercio penitentia est conclusa ad instar sepis. Nam sicut agricola cum eisdem spinis quas extrahit vel de agro vel vinea claudit vineam contra porcos et alias bestias. Sic penitens recogitando peccata que euulsit per confessionem debet munire contra temptaciones, Eccli. 36[:27]: *Vbi non est sepes, diripietur possessio*.

¶ Item penitentia est sicut clauis que quando motu claudit et aperit ostium. Nam anima motu proprio in peccatum mens claudit sibi ostium celi set motu contrario, id est, penitentie qua recedit a peccato aperit ostium celi, Matt. 3[:2]: *Agite penitentiam apropinquavit enim regnum celorum*. Rom. 6[:22]: *Nunc autem liberati a peccato,* per penitentiam, *serui facti Deo*, per obedienciam, *habetis fructum in sanctificationem*, per graciam, *finem vero vitam eternam*, per gloriam, Ezech. 18[:21]: *Si impius egerit penitentiam,* etc.

¶ Item penitentia est discrete imponenda, deuote suscipienda,[[4]](#footnote-4) perfecte adimplelnda. De primo, sicut virus est serpenti vita, homini mors. Ignis aurum probat, sed virgulta incinerat. Talpa vi-

uit sub terra, moritur in luce. Homo sub aqua moritur vbi pisces delectantur. Sic eadem penitencia omnibus imponenda. Nam dicitur, Leu. 13[:44] et 14[:2], quod sacerdos debet discernere inter lepram et lepram.

¶ Secundo, est penitentia deuote assumenda sicut miles arma, equus onera, peregrinus baculum, Psal. [72:23]: *Ut jumentum factus sum apud te*, *et ego.*

¶ Tercio, est perfecte adimplenda, ut non solum ipsum peccatum vitetur, set etiam recidiuum, occasiones, et oportunitates. Nam herba falcata reuiuiscit, sed eradicata non ita. Ideo dicit Augustinus quod penitentia est causas peccatorum excidere.

¶ Item vere penitentes fugit diabolum sequitur Christum, spernit mundum appetit celum.

¶ De primo penitentes ad instar auis ponit se inter vepres et spinas ne capiantur ab ancipite inferni et spine conseruant lilium ne tangatur, Can. 2[:2]: *Sicut lilium inter spinas, sic amica*.

¶ Secundo sequitur Christum. Nam penitentia est viam quam Christus ambulauit, Luc. 4[:2]. Et prima doctrina quam Christus predicauit, Matt. 4[:2]. Sed multi vellent sequi Christum in prosper-

/fol. 284rb/

is, sed non in aduersis penitentie. Vellent cum Christo regnare in celo non certare cum illo in stadio. Vnde dictum est filii Zebedei, Matt. 20[:22]: *Nescitis quid petatis*.

¶ Item tercio spernit mundi prospera contra aliquos qui instar Suuie, spernit nucleum interiorem propter amarum corticem exteriorem. Ideo dicitur Heb. 12[:11]: *Omnis disciplina in presenti non esse gaudii, sed meroris*. De quarto appetit celum sicut puer rumpit vestem veterem vt cicius adquirat stolam felicitatis, Psal. [29:12]: *Conscidisti saccum meum*, etc.

1. Penitentia ] Lambeth begins this chapter: Circa penitentiam nota … with the “C” capitalized. [↑](#footnote-ref-1)
2. Ana ] F 128 *corr*. omnia F 80, Lambeth. [↑](#footnote-ref-2)
3. deuotio, fructus ] Lambeth *om.* F 80. [↑](#footnote-ref-3)
4. suscipienda ] Lambeth, F 128 *corr*. assuescenda F 80. [↑](#footnote-ref-4)